Document ID: 32014D0798

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 13ης Νοεμβρίου 2014 για την τροποποίηση του παραρτήματος ΣΤ της οδηγίας 64/432/ΕΟΚ του Συμβουλίου όσον αφορά τη μορφή των υποδειγμάτων υγειονομικών πιστοποιητικών για το ενδοενωσιακό εμπόριο βοοειδών και χοιροειδών και τις συμπληρωματικές υγειονομικές απαιτήσεις όσον αφορά την Trichinella για το ενδοενωσιακό εμπόριο κατοικίδιων χοιροειδών [κοινοποιηθείσα υπό τον αριθμό C(2014) 8336] (Κείμενο που παρουσιάζει ενδιαφέρον για τον ΕΟΧ) (2014/798/EΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως το άρθρο 16 δεύτερο εδάφιο, Εκτιμώντας τα ακόλουθα: (1) Η οδηγία 64/432/ΕΟΚ του Συμβουλίου καθορίζει τους όρους υγειονομικού ελέγχου που διέπουν το ενδοενωσιακό εμπόριο βοοειδών και χοιροειδών. Προβλέπει, μεταξύ άλλων, ότι τα βοοειδή και τα χοιροειδή πρέπει να συνοδεύονται, κατά τη μεταφορά προς τον προορισμό τους, από υγειονομικό πιστοποιητικό σύμφωνο με ένα από τα υποδείγματα 1 ή 2, ανάλογα με την περίπτωση, που ορίζονται στο παράρτημα ΣΤ της εν λόγω οδηγίας. (2) Σύμφωνα με το άρθρο 1 του κανονισμού (ΕΚ) αριθ. 599/2004 της Επιτροπής (2), τα διάφορα υγειονομικά πιστοποιητικά που απαιτούνται στο πλαίσιο του ενδοενωσιακού εμπορίου πρέπει να υποβάλλονται βάσει του εναρμονισμένου υποδείγματος που προσαρτάται στον εν λόγω κανονισμό. (3) Με σκοπό την πραγματοποίηση προσαρμογών στο περιεχόμενο των υγειονομικών πιστοποιητικών που ορίζονται ως υποδείγματα 1 και 2 στο παράρτημα ΣΤ της οδηγίας 64/432/ΕΟΚ, είναι επίσης αναγκαία η προσαρμογή της μορφής των εν λόγω υποδειγμάτων υγειονομικών πιστοποιητικών. (4) Οι διατάξεις του άρθρου 6 παράγραφος 2 στοιχείο ε) και παράγραφος 3 της οδηγίας 64/432/ΕΟΚ έληξαν στις 31 Δεκεμβρίου 2000 και, επομένως, δεν θα πρέπει πλέον να αποτελούν επιλογή πιστοποίησης στο υπόδειγμα υγειονομικού πιστοποιητικού που ορίζεται ως υπόδειγμα 1 στο παράρτημα ΣΤ της εν λόγω οδηγίας. (5) Ο κανονισμός (ΕΚ) αριθ. 2075/2005 της Επιτροπής (3) θεσπίζει κανόνες για τον προσδιορισμό του καθεστώτος των εκμεταλλεύσεων όπου εκτρέφονται κατοικίδια χοιροειδή. (6) Ο κανονισμός (ΕΕ) αριθ. 216/2014 της Επιτροπής (4) για την τροποποίηση του κανονισμού (ΕΚ) αριθ. 2075/2005 προβλέπει απαιτήσεις που πρέπει να πληρούνται από τις επιχειρήσεις τροφίμων για την επίσημη αναγνώριση των εκμεταλλεύσεων που εφαρμόζουν ελεγχόμενες συνθήκες σταβλισμού και χορηγεί παρέκκλιση από τις διατάξεις για τη διενέργεια δοκιμών κατά τη σφαγή στις εκμεταλλεύσεις αυτές. (7) Ο εκτελεστικός κανονισμός (ΕΕ) αριθ. 1114/2014 της Επιτροπής (5) για την τροποποίηση του κανονισμού (ΕΚ) αριθ. 2075/2005 αποσαφηνίζει τους όρους που ισχύουν όταν οι κατοικίδιοι χοίροι για αναπαραγωγή και παραγωγή μετακινούνται από μία εκμετάλλευση σε άλλη μέσω κέντρων συγκέντρωσης. (8) Για να μπορούν τα κράτη μέλη να εφαρμόζουν το κατάλληλο καθεστώς δοκιμών για Trichinella κατά τη σφαγή και να μη θέτουν σε κίνδυνο το καθεστώς της εκμετάλλευσης προορισμού των κατοικίδιων χοιροειδών για αναπαραγωγή και παραγωγή, τα στοιχεία για την επίσημη αναγνώριση της εκμετάλλευσης προέλευσης των ζώων που αποτελούν αντικείμενο εμπορικών συναλλαγών ως εκμετάλλευσης όπου ισχύουν ελεγχόμενες συνθήκες σταβλισμού, όπως προβλέπεται στο άρθρο 8 του κανονισμού (ΕΚ) αριθ. 2075/2005, περιλαμβάνονται στο υπόδειγμα υγειονομικού πιστοποιητικού για το ενδοενωσιακό εμπόριο χοιροειδών που ορίζεται ως υπόδειγμα 2 στο παράρτημα ΣΤ της οδηγίας 64/432/ΕΟΚ. (9) Κατά συνέπεια, το παράρτημα ΣΤ της οδηγίας 64/432/ΕΟΚ θα πρέπει να τροποποιηθεί αναλόγως. (10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα ΣΤ της οδηγίας 64/432/ΕΟΚ τροποποιείται σύμφωνα με το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Εφαρμόζεται από την 1η Ιανουαρίου 2015. Βρυξέλλες, 13 Νοεμβρίου 2014.

Classification Labels:
2394

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
2181
5962
3156
2450
5877

EuroVoc IDs (Expanded): 2442
2181
5962
3156
2450
5877

Dataset Source: meu

Split: test